钦定古今图书集成/理学汇编/学行典/第118卷 > 朱子全书 > 《修身》陆云
## 钦定古今图书集成/理学汇编/学行典/第118卷 > 朱子全书 > 《修身》陆云

“逢天怒而离纷，遘时咎于惟尘。端周诚以恪居，祗后
命而自寅。悲谗口之罔极，隔离情于参辰。岂三锡之
又晞，乃裔予于遐宾。运羽櫂以涉江，浮鄂渚而驾言。
背夏首以窘逝兮，溯行川而永叹。结风回而薄水兮，
源波萦而重澜。情怀眷以叠结，舟淹流而中盘。昶愁
心以自迈，肃榜人而曾讴。诏河冯以清川，命湘娥而
安流。济南沼以伫望，野萧条而振畴。兽悲号以命侣，
鸟狂顾而鸣仇。悲我行之悠悠，怨同怀之莫求。发辰
阳而往彼，缘湘沅而来假。亦芳树于县车，秣梁苗于
樊马。山嵩高以藏景，云掩霭而荒野。鸟拊翼于甍巅，
水回波于宇下。指明星以脉路，景即阴而无旅。随长
川以问津，响修声而和予。听归音以”自闻，践无迹以
穷处。虽遘愍之既多，亦颠沛其何侮。仰众芳之遗情，
希绝风之延伫。《乱》曰：“有鸟翻飞，集江湘兮。彼美一人，
莫予将兮。念兹涉江，怀故乡兮。生日何短，戚日长兮。
顾我愁景，惟永伤兮。”